作者:駱賓王
標題:丹陽刺史輓詞三首
內容:百齡嗟倏忽，一旦向山阿。丹桂銷已盡，青松哀更多。燻風虛聽曲，薤露反成歌。自有藏舟處，誰憐隙駟過。惻愴恆山羽，留連棣萼篇。佳城非舊日，京兆即新阡。城郭三千歲，丘陵幾萬年。唯餘松柏壟，朝夕起寒煙。短歌三獻曲，長夜九泉臺。此室玄扃掩，何年白日開。荒郊疏古木，寒隧積陳荄。獨此傷心地，松聲薄暮來。